Victor Ponta a susținut, luni seară într-un interviu acordat Antenei 3, că nu vrea să mai candideze pentru funcţia de premier în 2016.

„Nu mai candidez în 2016 să fiu prim-ministru, chiar vreau să fac lucrurile bune, 5 ani de zile cred că reprezintă un mandat important”, a declarat Ponta, care, dacă va conduce Guvernul până în 2016, va avea un mandat de 4 ani și jumătate în fruntea Executivului.

„În 2016 vreau să câştigăm împreună cu UNPR şi cu ALDE din nou majoritatea şi sunt colegi care pot să conducă Guvernul”, a spus Ponta.

La întrebarea moderatorului dacă nu-şi mai doreşte niciodată să fie premier, Victor Ponta a răspuns însă: „Niciodată nu se spune niciodată”.